Усэхэр
Ди анэм деж
ЖыIэмыдаIуэу, шэчыгъуейуэ
Бгырыс унагъуэм сыкъыщыхъут,
Ущие псалъэ къызжепIамэ,
Укъызэгиеу сэ къысщыхъут.
КIуащ илъэс Iэджэ. ЛIыпIэ сохьэ,
СлъокI гъащIэм ткIийуэ сэ зескун.
Ауэ сихьам иджы уи пащхьэ
Сабий цIыкIу хуэдэ сохъу Iэнкун.
Ди закъуэщ нобэ уэрэ сэрэ,
СыбзыщIкъым си гур зэрыхэщI.
Зи сабиигъуэу си щхьэ тхъуари
Уи куэщIым, мамэ, щызогъэщI.
Зэи хущIыхьэгъуэ къызамыту
Iуэху Iэджэм IипщIкIэ сэ саIыгъщ.
Къыплъысыр мащIэщ къуэ гулъытэу,
Ар жэщи махуи си гурыгъущ.
ГъащIэ хъыринэм сисщи сещIэу,
ПпэIэщIэ сыхъуу куэдрэ къохъу,
Дакъикъэ гуэрхэм сигу уиху сфIэщIу
СыкъоскIэ, си щхьэм си гур щIогъу.
Уэ угумащIэу, губгъэныншэу
Сыт щыгъуи хуэдэу укъызоплъ.
Уощатэ мащIэу, плъэмыкIыжу
Нэбжьыцым нэпсыр къыпфIыхоплъ.
Вагъуэр уафэгум щылыдауэ
Еух и гъащIэр — йожыр ар,
Уи щIалэ цIыкIур къэкIуэжауэ
Уи куэщI ирелъхьэ и щхьэ тхъуар.
ЗэзыдзэкIар ТХЬЭГЪЭЗИТ Зуберщ.
Кърухэр
Сэ къыщысфIэщI къысхуохуэр
сэлэт лIыфIхэу
Къинахэр лъы пцIам губгъуэ ириIам,
Псэр зыщIата я лъахэхэм щIамылъхьэу,
Кърухэу ихьэжауэ уэгу ущIам.
Иджыри къэс, апщыгъуэм къыщIадзауэ,
ЗыдагъэцIыхуу ахэм къат я макъ.
ДиплъэхукIэ уэгум, армырауэ пIэрэ
ДыщIэнэщхъейр зэфIэнэу ди тэмакъ?
Мис ноби, пщыхьэщхьэпэм и лъэхъэнэу
Солъагъур зэрыпхыкIыр кърухэр пшэм.
Итщ ахэр уэгум лIыгъэм и нэщэнэу,
Я гъащIэр ещхьу я псэр щата гъэм.
Итщ уэгум, итщ кърухэр езэшауэ,
Нэсами махуэр, зым зимыгъэпсэху.
А сатыр кIуэм, щIыпIэ нэщI гуэр къэнауэ,
Ар сызэрейр сфIощI ахэм къысхуаIуэху.
Къэсынщи пIалъэр, сэри къру гупым
СащIыгъуу ахъшэм уэгум силъэтэнщ.
Бзу макъкIэ сыздэщыIэм сыкъеджыхыу,
ЩIым сэ къытезна псоми сывэджэнщ.
ЗэзыдзэкIар НЭХУЩ Мухьэмэдщ.
Нэпс ткIуэпс
КIуащ БетIал и фэеплъу
«Си нэпс, щхьэ ухэт уэ си напэр тепхыну?
Бгырысым и нэпс
щигъэлъагъуэ къэхъуа?!
Е пфIэщIрэ си гуауэр
нэхъ мащIэ пхуэщIыну?
Хуэхьынкъым ар, жыпIэу,
сэ уигу къысщIэгъуа?
Дэ нобэ щIэтлъхьэжым
тыншакъым и гъащIэр,
Ар куэдрэ хэхуащ гузэвэгъуэ, бэлыхь.
ИтIани къэхъуакъым
ар цIыхухэм къыщащIэ, —
И нэпсыр игъэпщкIути, ихъумэрт и щIыхь».
Жэуапыр щэху дыдэу къетыжыр
нэпс ткIуэпсым:
«Гу слъатэу сэ цIыхухэм, къэпхьынум
емыкIу.
ЯжеIэ абыхэм ялъагъур мынэпсу,
АтIэ пшэм къыхэхуу къехауэ
ткIуэпс цIыкIу».
ЗэзыдзэкIар КЪАГЪЫРМЭС Борисщ.
